Sigurður Sigurðarson dýralæknir ferðast nú um landið til að merkja og hnitsetja alla þekkta staði sem vitað er um að skepnur sýktar af miltisbrandi hafa verið urðaðar . “ Ég byrjaði þetta verkefni árið 2004 og nú er kerfisbundið verið að fara á alla staði , ” sagði Sigurður í samtali við Skessuhorn . Verkefnið er unnið á vegum Matvælastofnunar en Sigurður býr sjálfur yfir mikilli þekkingu frá starfi sínu sem dýralæknir og yfirdýralæknir sem hann er með þessu að forða frá gleymsku . Sigurður segir að þegar verkefnið hafi hafist fyrir fjórum árum síðan hafi um 40 þekktir militisbrandsstaðir verið skráðir á landinu en nú séu þeir orðnir 150 talsins . Hann skorar á fólk sem kynni að búa yfir skriflegum upplýsingum um þekkt miltisbrandstilfelli að láta sig vita . Þá sé viðkomandi staður merktur og skrásettur og upplýsingum jafnframt komið á framfæri við skipulagsyfirvöld . Sjá nánar spjall við Sigurð í Skessuhorni sem kom út í gær .